ئهڤرۆ:گ
پشتی سهرۆكێ ههرێما كوردستانێ، پهیامهك ل دۆر رهوشا ئیراقێ بهلاڤكری و تێدا داخواز ژ ههموو ئالیێن سیاسی یێن ئیراقی كربوو ل ههولێرێ كۆمبن و چارهسهریهكێ بۆ رهوشا ئیراقێ ببینن، پهیڤدارێ ههڤپهیمانیا چارچۆڤێ ههماههنگیێ راگههاند، پێشوازیێ ل داخوازناما نێچیرڤان بارزانی، سهرۆكێ ههرێما كوردستانێ دكهین بۆ ئهنجامدانا دانوستاندنێن نیشتمانی.
سهرۆكێ ههرێما كوردستانێ ل دۆر رهوشا ئیراقێ و ئالۆزیێن ل ڤێ دووماهیێ پهیدابووین، پهیامهك بهلاڤكربوو و تێدا دیاركربوو" ب دلگرانیهكا مهزن ڤه دنێرینه رهوشا سیاسی یا ئیراقێ و پێشهاتێن وێ، داخوازێ ژ ئالیێن سیاسی یێن ناكۆك دكهین دان ب خوه دا بگرن و بۆ چارهسهركرنا كێشان دهست ب دانوستاندنێن راستهوخوه بكهن. د ڤێ رهوشا ههستیار دا ئالۆزبوونا زێدهتر یا رهوشێ، ئاشتیا جڤاكی و ئاسایش و سهقامگیریا وهلاتێ دئێخیته د مهترسیێ دا".
زێدهتر د پهیاما خوه دا گۆتبوو" د دهمهكی دا رێزێ ل خوهنیشادانێن ئاشتیانه یێن جهماوهری دگرین، دووپاتیێ ل پاراستنا دهزگههێن دهولهتێ و ئێمناهیێ و سهر و مالێ وهلاتیان و كارمهندێن دهولهتێ دكهین. گهلێ ئیراقێ ههژی ژیان و نوكه و پاشهرۆژهكا باشتره و ئهرك و بهرپرسیارهتیا ههڤپشك یا ههموو هێز و ئالیانه پێكڤه ئیراقێ ژ ڤێ رهوشا ههستیار و مهترسیدار دهرباز بكهن".
ههروهسا دیاركربوو"ههرێما كوردستانێ وهكو بهردهوام دێ پشكهك بیت ژ چارهسهریێ، لهوما داخوازێ ژ ئالیێن سیاسی یێن پهیوهندیدارێن ئیراقێ دكهین بهێنه ههولێرا پایتهختا دویێ و دهست ب دانوستاندنێن ڤهكری بكهن و ل سهر بنهمایێ بهرژهوهندیێن بلند یێن وهلاتی بگههنه لێكتێگههشتن و رێككهفتنێ. هیچ كێشهك نینه ب دانوستاندنان نههێته چارهسهركرن".
ژ ئالیێ خوهڤه، ئهحمهد ئهلئهسهدی، پهیڤدارێ چارچۆڤێ ههماههنگیێ ل دۆر دهستپێشخهریا سهرۆكێ ههرێما كوردستانێ راگههاند" دووپاتیێ ل ڤهكرنێ ب روویێ ههموو ئالیان بۆ چارهسهركرنا كێشان و گهههشتن ب رێچارهكا راستیانه پالپشت ب دستووری و قانوونێ و بهرژهوهندیا گهلی".